Jens Lillelund

Jens Lillelund (født 22. oktober 1904 i Lime, død 10. juli 1981 i Gentofte) var en dansk forretningsmann og motstandsmann under andre verdenskrig. Han ledet gruppen Holger Danske.

 Motstandsarbeid 
Lillelund hadde handels- og bankutdannelse. Ved Tysklands angrep på Danmark arbeidet han for et amerikansk firma i København. «Jens Lillelund», Dansk Biografisk Leksikon. I aprildagene 1940 ble han arrestert etter å ha kommet i klammeri med tyske okkupasjonssoldater, men ble raskt satt fri.Gads leksikon. Hvem var hvem 1940–1945, København: Gads Forlag, 2005, s. 234-235.

Han kom med i motstandsarbeid og forsøkte seg på sabotasjevirksomhet. I 1942 kom han i kontakt med Carl Munck og Josef Søndergaard. Sammen utga de en illegal avis for gruppen De Frie Danske. I 1943 skiftet gruppen navn til Holger Danske, og etter at gruppen fikk forsyninger av sprengstoff fra britene, ble Lillelund engasjert i sabotasjearbeid. Fra april–mai til september ble det gjenomført omkring 30 sabotasjeaksjoner. Lillelund var med på noen av disse som vaktmann. En slik aksjon var sprengningen av Forum-hallen på Frederiksberg den 24. august 1943.

Etter denne aksjonen tok de fleste av sabotasjegruppens medlemmer seg til Sverige. Lillelund mistet også kontakt med de som drev mottak av britiske fallskjermdropp. Lillelund bidro til å gjenoppbygge Holger Danske, som til slutt omfattet fem undergrupper. Sabotasjevirksomheten kunne dermed gjenopptas og Lillelund bidro i arbeidet  med organisering og planlegging.

Lillelund engasjerte seg høsten 1943 i redningen av danske jøder.

Lillelund ble i desember 1943 angitt av Hedvig Delbo. Han ble forsøkt arrestert, men unnslapp. Forsøket hans på å likvidere Delbo mislykkes. Han tok seg så til Sverige, der han ble leder for sekretariatet i Kontaktudvalget.

I juni 1944 vendte Lillelund tilbake til Danmark for å reorganisere Holger Danske, som i hans fravær hadde nærmet seg partiet Dansk Samling. Lillelund ønsket en uavhengig organisasjon og Holger Danske gikk sammen med organisasjonen Ringen ledet av Frode Jakobsen.

Etter et nytt opphold i Sverige kom Lillelund i august igjen tilbake til Danmark. Flemming B. Muus ba ham om å organisere sabotasjegrupper i Jylland. Dette medførte omkring 50 sabotasjeaksjoner. Sabotasjegruppene ble forsterket med agenter fra det britiske SOE. Lillelund samarbeidet med Anton Toldstrup, men kom i konflikt med Vagn Bennike, og måtte mot utgangen av 1944 igjen ta seg til Sverige. Der engasjerte han seg på nytt i Kontaktudvalget.

I mars 1945 dro Lillelund til Storbritannia der han gjennomgikk opplæring. Ved frigjøringen av Danmark var han liaisonoffiser ved den den allierte ekspedisjonsstyrken ledet av general Richard Henry Dewing. Lillelund hadde rang som løytnant i Den britiske hær.«Recommendation for Award for Lillelund, Jens Rank: Lieutenant», The National Archives.

 Etter verdenskrigen 
Etter krigen etablerte Lillelund seg med eget firma i bilbransjen.

Han var formann for Ligaen for tolerance, Danmarks komité for Sovjets jøder og Dansk-Israelsk selskab.

 Utmerkelser 
Lillelund ble tildelt Kong Christian Xs erindringsmedalje for deltakelse i krigen 1940–45.Stevnsborg, Lars: Kongeriget Danmarks ordener, medaljer og hederstegn. Kongeriget Islands ordener og medaljer, Odense Universitetsforlag, 2005, s. 543. Fra USA fikk han Frihetsmedaljen med bronsepalme.London Gazette , supplement, 19. november 1948, s. 6060.

 Referanser 

Kategori:Danske motstandsfolk under andre verdenskrig
Kategori:Danske forretningsfolk
Kategori:Frihetsmedaljen
Kategori:Personer fra Syddjurs kommune